Fjarðarheiðargöng

Fjarðarheiðargöng eða Seyðisfjarðargöng eru möguleg jarðgöng sem myndu liggja á milli Egilsstaða og Seyðisfjarðar. Þau myndu koma í stað vegar um Fjarðarheiði, sem liggur í 620 metra hæð þar sem erfið færð getur varað stóran hluta ársins.http://fjardarheidargong.is/fjardarheidargong/ Göngin yrðu rúmir 13 km að lengd og mun lengri en önnur veggöng sem gerð hafa verið á Íslandi hingað til.

Ýmsir jarðgangakostir hafa verið til skoðunar til að auka öryggi og rjúfa vetrareinangrun Seyðisfjarðar síðan á 9. áratug 20. aldar. Í skýrslu samgönguráðuneytisins frá árinu 1987 kom fram að jarðgöng undir Fjarðarheiði ættu að vera í forgangi, en ýmsar aðrar útfærslur hafa svo komið skoðunar þar sem gerð yrðu jarðgöng milli Seyðisfjarðar og Mjóafjarðar og þaðan yfir í Eyvindarárdal ofan Egilsstaða og til Norðfjarðar. Niðurstaða skýrslu EFLU verkfræðistofu sem unnin var fyrir samgönguráðuneytið 2011 var að betri tenging fengist milli byggðarlaga á Austurlandi með Fjarðarheiðargöngum en með jarðgöngum til Mjóafjarðar og þaðan undir Mjóafjarðarheiði.

Fyrstu rannsóknarboranir vegna Fjarðarheiðarganga fóru fram 2016.http://fjardarheidargong.is/2016/06/fjardarheidargong-rannsoknarboranir-2016/http://www.ruv.is/frett/ny-hvalfjardargong-verdi-undirbuin-2019-2022 Í samgönguáætlun 2020-2034 sem samþykkt var á Alþingi í júní 2020 áttu Fjarðarheiðargöng að vera næstu jarðgöng sem farið yrði í á eftir Dýrafjarðargöngum. Þá var einnig gert ráð fyrir að jarðgöng frá Seyðisfirði til Mjóafjarðar (Seyðisfjarðargöng) og frá Mjóafirði til Norðfjarðar (Mjóafjarðargöng) myndu koma strax í kjölfarið á Fjarðarheiðargöngum á 3. tímabili samgönguáætlunarinnar (2030 til 2034).http://www.althingi.is/altext/pdf/145/s/1706.pdf Vinna við umhverfismat Fjarðarheiðarganga hófst 2020. Í því mati var gert ráð fyrir 13,3 km löngum jarðgöngum sem myndu kosta 41 milljarð á verðlagi 2021. 

Fjarðarheiðargöng voru tilbúin til útboðs 2023 en þá stóð á fjármögnun þeirra. Eftir stjórnarskipti í kjölfar alþingiskosninganna 2024 lét Eyjólfur Ármannsson samgönguráðherra í ljós þá skoðun að hann væri óbundinn af forgangsröðun gildandi samgönguáætlunar og boðaði nýja forgangsröðun jarðganga í uppfærðri samgönguáætlun. Tillaga ráðherra að uppfærðri samgönguáætlun fyrir tímabilið 2026-2040 kom fram í desember 2025 og með henni var fallið frá gerð Fjarðarheiðarganga á gildistíma áætlunarinnar en tilgreint var að þau yrðu áfram til skoðunar.

 Tilvísanir

Flokkur:Íslensk jarðgöng